**Ordinationsprædiken 25. feb. 2018**

Det ord af den hellige skrift, som jeg på din indvielsesdag særlig vil lægge dig på sinde,

skriver evangelisten Matthæus:

Tag et træ:

Enten er det godt, og så er dets frugt også god,

eller det er dårligt, og så er dets frugt også dårlig.

For et træ kendes på frugten.

Øgleyngel, hvordan skulle I, som er onde,

kunne sige noget godt?

For hvad hjertet er fuldt af,

løber munden over med.

Et godt menneske

tager gode ting frem af sit gode forråd,

og et ondt menneske

tager onde ting frem af sit onde forråd.

Men jeg siger jer:

På dommens dag skal mennesker aflægge regnskab for ethvert tomt ord, de har talt.

På dine ord skal du frikendes,

og på dine ord skal du fordømmes.” (*Matt 12,33-37)*

Kære Jesper

Præster bruger mange ord.

I præsteløftet, som du netop har underskrevet,

og som alle præster underskriver inden ordination og ansættelse i folkekirken, står der som det første:

”at jeg vil beflitte mig på at forkynde Guds ord rent og purt”.

Centralt i Luthers teologi står hans forståelse af evangeliet som en levende stemme, der taler til os.

 ”Viva vox evangelii”.

Men evangeliets levende stemme,

har brug for en prædikant,

der med egne ord gør evangeliet levende.

Og spørger man menigheden,

hvad der er afgørende for deres gudstjenesteoplevelse,

peger mange på præstens forkyndelse.

Præstens valg af ord betyder m.a.o. meget for menigheden.

Hvis der er noget, man gør som præst,

så er det at bruge ord, og sætte ord sammen,

der gerne skal give mening for andre.

Kommunikation er krumtappen i præstens arbejde.

Man kan dårligt forestille sig en person, der er stum,

vil kunne bestride præsteembedet!

Vi prædiker, døber og indstifter nadver.

Vi underviser konfirmander, minikonfirmander

og har sjælesorgssamtaler.

Vi taler med brudepar, dåbsforældre

og pårørende til efterladte.

Vi holder vielsestaler, begravelsestaler

og vi holder foredrag.

Jo, præsten bruger mange ord i sin gerning.

Og jeg kunne så i denne sammenhæng tilføje,

at det samme selvfølgelig også gør sig gældende for andre faggrupper – eksempelvis skuespilfaget!

Også skuespilleren bruger ord,

når han står over for publikum,

der sammen med anmelderne bedømmer ham.

Ikke underligt, at skuespillere kan blive ramt af sceneskræk og præstationsangst.

Præsten står på prædikestolen overfor menigheden.

Og hvis der er et tidspunkt, hvor man som præst ved, at man bedømmes på sine ord, så er det, når man holder sin første prøveprædiken.

Præstationsangst kendes også blandt præster. Man kan være bange for at tale for teologisk indforstået for menigheden, eller man kan være bange for at blive fundet for teologisk letbenet af kollegaerne.

Den tidligere Århus biskop, Kjeld Holm citerer i en ordinationstale, forfatteren Martin A Hansen:

”Der er næppe noget fag eller nogen stand, hvis medlemmer behandler hinanden så hårdt som præster. Deri overgår de endda boksere, historikere og malere”.

Jo, præster bruger mange ord, og vi dømmer hinanden på vores ord – både præstekollegaer og lægfolk.

I det skriftord, som jeg vil lægge dig på sinde,

inden du indtræder i din præstetjeneste,

fremhæver Jesus også dommen:

”På dommens dag skal mennesker aflægge regnskab for ethvert tomt ord, de har talt.

På dine ord skal du frikendes,

og på dine ord skal du fordømmes.”

Her er det imidlertid ikke andre mennesker,

der dømmer, men Gud selv, der er dommeren.

Og vi skal stå til regnskab for vores tomme ord.

Så kan man undrer sig over,

at vi præster overhovedet tør bruge ord!

Hvor skal man finde modet til at træde op på prædikestolen og være evangeliets levende stemme?

Hvordan kan præster udføre præstegerningen,

der består i at bruge ord – med visheden om,

at vi dømmes på vores tomme ord?

Er der ikke god grund til at frygte dommens dag?

Nej!

Jesus ønsker ikke, at vore præstegerning er styret af angst, men af tro, tillid og frimodighed.

En frimodighed, der udspringer af tilliden til, at

Gud selv er med os og virker i og igennem vore ord.

Når vi træder op på prædikestolen,

når vi træder hen til døbefonten eller hen foran kisten,

når vi stiller os op foran konfirmander,

og taler om den evige Gud, der elsker og favner os, uanset hvordan vi gebærder os i livet,

så er det med løftet om, at Gud selv vil gøre sine ord virksomme i vores tilhører.

Eller sagt på en anden måde,

som præst er vi ikke alene på arbejde.

Alt afhænger ikke af vores præstation.

Når vi med egne ord søger at gøre evangeliet levende,

så bruger vi ganske vist vore egne ord, men om de vækker genklang og taler til tro hos den anden,

står ikke i vores magt – det overlader vi til Gud.

Det er så fristende i præstegerningen

at overtage Guds arbejde, og så bilde sig selv ind,

at det er ens egen præstation.

Det man som præst tror, man skal gøre,

er i virkeligheden Gud, der gør igennem os.

Som præster er vi Vorherres tjenere.

Men betyder det så,

at præsten bare kan læne sig tilbage,

genbruge sine prædikener, begravelsestaler og materiale til konfirmanderne år efter år?

Og hvis folk melder sig ud af folkekirken, er det så fordi, Gud ikke har gjort sit arbejde godt nok?

Nej, for det hedder jo netop, at vi dømmes på vores tomme ord. Og når ord er tomme, betyder det,

at de er tømt for vores hjerte.

”For hvad hjertet er fuldt af, løber munden over med”,

stod der også i det skriftord, jeg læste.

Så præstens fornemmeste opgave er at åbne sit hjerte,

lade det gennemstrømme med Guds kærligheds ånd.

Jesus peger på kærligheden som det eneste nødvendige

– ikke kun i præstegerningen, men i alle livets aspekter.

Det vi mennesker kalder kærlighed, er som oftest kun et fattigt surrogat for den kærlighed, Jesus henviser til.

Vi mennesker elsker dem, der allerede elsker os.

Ofte er vores kærlighed kun svar på den andens kærlighed. Hvis den anden svigter eller sårer os,

så er det som regel slut med vores kærlighed.

Vi magter ikke at elske den anden,

uafhængigt af hvordan den anden opfører sig.

Vores kærlighed er m.a.o. betinget.

Anderledes er det med Guds kærlighed – Gud elsker os alle, ikke fordi vi er gode, men fordi Gud er god.

Den kærlighed Gud kalder os til, er ubetinget.

Den vil løfte os til større højder, end vi selv magter.

Og det har vi brug for at høre i kirken igen og igen og igen.

Det er præstens arbejde at være evangeliets levende stemme, der forkynder Guds ubetingede kærlighed til alle.

Derfor er ordene krumtappen i præstens gerning.

Og ordene vi bruger, vidner om, hvad hjertet er fuldt af.

Derfor er præstens fornemmeste opgave at åbne sit hjerte

for Guds kærligheds ånd, for derved bliver vi den tjener,

som Gud kan virke igennem.

Jeg ønsker Guds velsignelse til din præstetjeneste.

Amen